Μικρές διακυμάνσεις εμφανίζουν στη σημερινή συνεδρίαση τα κυριότερα χρηματιστήρια στην Ευρώπη, στον απόηχο του εκλογικού αποτελέσματος του Ηνωμένου Βασιλείου και της απώλειας της αυτοδυναμίας των Συντηρητικών.

Συγκεκριμένα, o πανευρωπαϊκός δείκτης Stoxx 600 υποχωρεί κατά 0,10% στις 388,76 μονάδες, ενώ ο γερμανικός DAX σημειώνει κέρδη κατά 0,26% στις 12.747 μονάδες και ο βρετανικός FTSE 100 καταγράφει αύξηση κατά 0,51% στις 7.488 μονάδες.

Την ίδια ώρα, ο γαλλικός CAC 40 κινείται ανοδικά κατά 0,16% στις 5.272 μονάδες, ενώ ο ιταλικός FTSE MIB μειώνεται κατά 0,19% στις 21.001 μονάδες και ο ισπανικός ΙΒΕΧ 35 διολισθαίνει κατά 0,50% στις 10.897 μονάδες.

Στο ταμπλό, οι μετοχές των βρετανικών τραπεζών RBS και Lloyds καταγράφουν πτώση της τάξης του 2%, ενώ αντίθετα οι μετοχές των HSBC και Standard Chartered ενισχύονται κοντά στο 2% χάρη στη μικρή έκθεση στη βρετανική οικονομία.